Barack Obamas marerittmåned
Juni har vært en svært dårlig måned for Obama. Så dårlig at Washington Post blant annet har kalt Obamas måned så langt for «Junius Horribilis». En rekke uheldige hendelser har ført til synkende popularitet for den tidligere svært så populære presidenten. En av grunnene er den økende arbeidsledigheten. Nye tall som ble lagt fram i starten av juni viser at det bare ble skapt under halvparten så mange arbeidsplasser som forventet i mai, og arbeidsledigheten er nå på 8,2 prosent. Likevel uttalte Obama at privat sektor «klarer seg bra». Utsagnet ble mat for republikanerne, som til slutt fikk presset presidenten over i forsvarsposisjon. Obama innrømmer nå at privat sektor åpenbart ikke klarer seg bra. - Mange mennesker lider, er arbeidssøkende eller arbeidsløse, og nedsyltet i gjeld, sier han.Ifølge en fersk meningsmåling er Obamas forsprang på gallupen nå i ferd med å skrumpe inn. I målingen, som er gjennomført av Reuters og Ipsos, leder Barack Obama med en oppslutning på 45 prosent, mot 44 prosent for Mitt Romney. Det er en kraftig reduksjon fra mai, da Obama ledet med 7 prosentpoeng. Målingen viser også at 46 prosent mener Romney er best egnet til å skape nye arbeidsplasser, mens 43 prosent tror Obama vil gjøre det bedre. I et gjennomsnitt av nye meningsmålinger som er utarbeidet av Real Clear Politics ligger Obama 1,7 prosentpoeng foran Romney. Andelen spurte som sier de er fornøyd med Obamas innsats som president, ligger på 47 prosent i målingen fra Reuters og Ipsos, ned fra 50 prosent i mai. Andelen er den laveste siden januar.Mitt Romney samlet i løpet av mai måned inn 76,8 millioner dollar, tilsvarende 462 millioner kroner, viser tall som ble lagt fram torsdag. Det er nærmere 30 prosent mer enn president Barack Obama klarte å samle inn. Ifølge Obamas valgkampteam er summen forståelig siden mai er den første måneden hvor Romney har kunnet samarbeide med Republikanernes landsstyre om pengeinnsamlingen. Romneys team mener derimot summene er nok et bevis på velgerstrømmen fra Obama.Den siste tiden er president Obama også beskyldt for å bevisst lekke fra Det hvite hus som et ledd i sin valgkamp. Topphemmeligheter om Osama bin Laden, USAs dronekrig og cyberangrep mot Iran er blant det som har lekket ut. Obama og justisdepartementet har iverksatt etterforskning for å finne lekkasjen, men det tror republikanerne nærmest er et spill for galleriet. De tror han lekker for å vinne stemmer i valget. Obama avviser derimot dette blankt på enhver pressekonferanse temaet kommer opp, og han kaller det hele en fornærmelse, skriver CNN.Tirsdag ettermiddag forsvarte Obama den økonomiske politikken sin, etter at Republikanerne lenge har vært mye i media og satt fokus på at «Obama har skylden». - Vi har beveget oss i feil retning i et tiår, så det vi har klart på tre og et halvt år er å peke ut en bane hvor alle får en sjanse til å klare seg, sa han. Han erkjente at landet fortsatt har en lang vei å gå, men insisterte på at økonomien var på rett spor, til tross for lavkonjunkturen landet var i da han tok over.
Juni måned har vært bare nedgang for USAs president Barack Obama.